Diari Oficial de la Generalitat Valenciana


Sumari del DOGV 8704, del 24-12-2019 (2019/12341)

ORDRE 20/2019, de 16 de desembre, de la Conselleria d'Educació, Cultura i Esport, per la qual es regula el bloc comú dels ensenyaments esportius de règim especial en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/12/16/20/dof/vci/html**

### Dades del document

Número de DOGV
:   8704

Data del DOGV
:   24-12-2019

Secció del DOGV
:   I. DISPOSICIONS GENERALS

Número del document
:   2019/12535


Data del document
:   16-12-2019

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * organització esportiva
    * esport

ORDRE 20/2019, de 16 de desembre, de la Conselleria d'Educació, Cultura i Esport, per la qual es regula el bloc comú dels ensenyaments esportius de règim especial en l'àmbit de la Comunitat Valenciana.  
 [2019/12897]  
ÍNDEX  
  
PREÀMBUL   
Article 1. Objecte i àmbit d'aplicació   
Article 2. Blocs i mòduls del bloc comú   
Article 3. Duració dels ensenyaments   
Article 4. Autorització de centres   
Article 5. Avaluació i accés   
Article 6. Requisits de titulació del professorat   
Article 7. Docència en anglés alternativa al mòdul d'Anglés Tècnic  
Article 8. Ràtio professorat/alumnat   
Article 9. Formació semipresencial o a distància   
Article 10. Certificats acadèmics   
  
DISPOSICIONS ADDICIONALS  
Disposició addicional primera. Incidència pressupostària  
Disposició addicional segona. Escola de l'Esport de la Generalitat  
  
DISPOSICIÓ TRANSITÒRIA  
Disposició transitòria única. Activitats de formació esportiva en període transitori  
  
DISPOSICIÓ DEROGATÒRIA  
Disposició derogatòria única. Derogació normativa   
  
DISPOSICIÓ FINAL  
Disposició final única. Entrada en vigor   
  
ANNEXOS  
Annex I. Mòduls d'ensenyament esportiu del bloc comú del cicle inicial de grau mitjà o nivell I   
Annex II. Mòduls d'ensenyament esportiu del bloc comú del cicle final de grau mitjà o nivell II   
Annex III. Mòduls d'ensenyament esportiu del bloc comú del cicle superior de grau superior o nivell III   
Annex IV. Distribució horària i seqüenciació dels mòduls d'ensenyaments esportius del bloc comú dels diferents cicles   
Annex V. Requisits de la titulació del professorat per als mòduls del bloc comú de grau mitjà en centres públics de l'administració educativa  
  
Annex VI. Requisits de titulació del professorat per als mòduls del bloc comú de grau superior en centres públics de l'administració educativa   
Annex VII. Requisits de titulació del professorat per als mòduls del bloc comú de grau mitjà en centres privats autoritzats i de titularitat pública d'administracions diferents de l'educativa   
Annex VIII. Requisits de titulació del professorat per als mòduls del bloc comú de grau superior en centres privats autoritzats i de titularitat pública d'administracions diferents de l'educativa   
Annex IX. Certificat acadèmic   
  
  
PREÀMBUL   
  
La Llei Orgànica 2/2006, de 3 de maig, d'educació, en el capítol II, article 3.6, atribueix als ensenyaments esportius la consideració d'ensenyaments de règim especial, i els regula en el títol I, capítol VIII.   
El Reial Decret 1363/2007, de 24 d'octubre, pel qual s'estableix l'Ordenació general dels ensenyaments esportius de règim especial, determina en els articles 5, 8 i 10 que l'organització bàsica dels ensenyaments esportius de grau mitjà i grau superior s'estructuren en cicles, organitzats en mòduls de duració variable i agrupats en blocs d'ensenyament esportiu. D'aquests, el bloc comú està format pels mòduls comuns d'ensenyament esportiu, que ha de ser obligatori i coincidir per a totes les modalitats i especialitats esportives, en cadascun dels cicles en què s'organitzen aquests ensenyaments.  
  
L'article 16.3 de l'esmentat Reial Decret 1363/2007, de 24 d'octubre, determina que les administracions competents establiran el currículum de les modalitats i, si és el cas, especialitats esportives, d'acord amb el que preveu l'article 6.4 de la Llei Orgànica 2/2006, de 3 de maig, d'educació, tenint en compte la realitat del sistema esportiu en el territori de la seua competència, amb la finalitat que els ensenyaments responguen a les seues necessitats de qualificació, de conformitat amb els continguts bàsics dels ensenyaments mínims establits en els reials decrets que desenvolupen els títols d'ensenyaments esportius de règim especial.  
D'altra banda, el Reial Decret 1363/2007, de 24 d'octubre, en la disposició transitòria primera, atribueix al Ministeri la competència per a regular el procediment que permeta actualitzar les activitats de formació esportiva a les necessitats de les comunitats autònomes, així com adaptar-les al nou marc legal. A aquest efecte, mitjançant l'Ordre ECD/158/2014, de 5 de febrer, per la qual es regulen els aspectes curriculars, els requisits generals i els efectes de les activitats de formació esportiva als quals es refereix la disposició transitòria primera del Reial Decret 1363/2007, de 24 d'octubre, estableix en l'article 7 que el bloc comú serà obligatori, tindrà caràcter d'ensenyaments oficials i, per tant, coincidirà amb el que estableix per als ensenyaments esportius de règim especial regulats l'esmentat Reial Decret; i disposa que el currículum dels mòduls del bloc comú serà l'establit per les administracions educatives competents, d'acord amb el que preveu l'article 6 bis punt 3 de la Llei Orgànica d'educació.   
  
Així mateix, el Decret 132/2012, de 31 d'agost, del Consell, que regula els ensenyaments esportius de règim especial a la Comunitat Valenciana, assenyala en els articles 5, 8 i 9 l'estructura, blocs i mòduls d'aquests estudis i en l'article 12 esmenta que «la conselleria competent en matèria d'educació establirà el currículum de les modalitats i especialitats esportives, tenint en compte la realitat del sistema educatiu i esportiu a la Comunitat Valenciana».  
A través de la present ordre es pretén desplegar en la Comunitat Valenciana el bloc comú dels ensenyaments esportius de règim especial, regulats per l'esmentat Decret 132/2012, en aquest àmbit territorial, ordenats pel Reial Decret 1363/2007, de 24 d'octubre, i que serà aplicable, així mateix, per a les activitats de formació esportiva regulades per l'Ordre ECD/158/2014, de 5 de febrer i impartides, actualment, per l'Escola de l'Esport de la Generalitat, establint un currículum únic d'aquest bloc comú a tots els ensenyaments esportius en l'àmbit de la Comunitat Valenciana, tal com s'indica en l'apartat 3 de l'article 7 de l'esmentada ordre.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu de desenvolupar la normativa bàsica recollida en la Llei orgànica 2/2006, de 3 de maig, d'educació i la concreció del bloc comú d'ensenyaments esportius establert en el Reial decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial.  
Així mateix s'ha tingut en compte el principi de proporcionalitat i seguretat jurídica ja que aquesta ordre és coherent amb el marc jurídic vigent i es dicta en l'àmbit de les competències que té la conselleria en matèria d'ordenació acadèmica dels ensenyaments esportius de règim especial.  
El principi de transparència s'ha vist garantit mitjançant la participació activa de les persones destinatàries a aquesta ordre en la seua elaboració, a través del tràmit de consulta pública prèvia, la negociació en els àmbits de participació de la taula sectorial d'educació i el Consell Escolar de la Comunitat Valenciana.  
Respecte al principi d'eficiència, la regulació que es planteja ha tingut en consideració com a principi inspirador desenvolupar i concretar per al nostre territori l'estructura dels mòduls del bloc comú dels ensenyaments esportius de règim especial.   
Per tot això, aquesta ordre es dicta en l'exercici de les competències que atribueixen a la Generalitat Valenciana els articles 27 i 149.1.30.a de la Constitució Espanyola i l'article 53 de l'Estatut d'Autonomia de la Comunitat Valenciana, a proposta de la Direcció General de Formació Professional i Ensenyaments de Règim Especial, en virtut de les atribucions que confereix el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; consultats els agents socials, després del dictamen del Consell Escolar de la Comunitat Valenciana; i conforme el Consell Jurídic Consultiu de la Comunitat Valenciana; d'acord amb al que s'estableix l'apartat 5 de l'article 2 de la Llei de la Generalitat 10/1994 de creació d'aquest organisme.  
  
  
ORDENE  
  
Article 1. Objecte i àmbit d'aplicació   
1. La present ordre té per objecte desplegar l'estructura, blocs i mòduls del bloc comú dels ensenyaments esportius de règim especial a la Comunitat Valenciana, que serà també aplicable a les activitats de formació esportiva, segons disposa l'article 7 de l'Ordre ECD/158/2014, de 5 de febrer, per la qual es regulen els aspectes curriculars, els requisits generals i els efectes de les activitats de formació esportiva, als quals es refereix la disposició transitòria primera del Reial Decret 1363/2007, de 24 d'octubre.  
2. Serà aplicable en tots els centres públics i privats, degudament autoritzats, que impartisquen aquests ensenyaments en l'àmbit territorial de la Comunitat Valenciana.  
  
Article 2. Blocs i mòduls del bloc comú   
1. Els resultats d'aprenentatge, els criteris d'avaluació i els continguts dels mòduls corresponents al bloc comú dels ensenyaments esportius, així com les estratègies metodològiques i les orientacions pedagògiques, s'estableixen, respectivament, en l'annex I de la present ordre, per al cicle inicial de grau mitjà o nivell I, associat als processos d'iniciació esportiva; en l'annex II, per al cicle final del grau mitjà o nivell II, associat als processos de tecnificació esportiva; i en l'annex III, per al cicle del grau superior o nivell III, associat a l'alt rendiment.  
  
2. Els centres completaran, concretaran i desplegaran el que estableix aquesta ordre amb la intenció d'adaptar la programació i la metodologia a les característiques de l'alumnat i a les possibilitats formatives del seu entorn, concreció que formarà part del projecte educatiu, d'acord amb el que preveu l'article 18 del Reial Decret 1363/2007, de 24 d'octubre. En tot cas, la metodologia promourà en l'alumnat una visió global i coordinada dels processos en els quals ha d'intervindre, mitjançant la integració dels continguts científics, tècnics, pràctics, tecnològics i organitzatius d'aquests ensenyaments esportius, i incorporarà la utilització de les tecnologies de la informació i la comunicació.  
  
Els centres docents concretaran, en el context del seu projecte educatiu, l'organització i el currículum dels ensenyaments de cadascun dels títols d'ensenyaments esportius. Aquest inclourà, almenys, els elements següents:   
a) Programació dels mòduls que constitueixen cada cicle d'ensenyament esportiu.   
b) Pla de seguiment i organització dels ensenyaments del mòdul de formació pràctica.   
c) Criteris per a l'avaluació de l'alumnat.  
d) Organització de l'orientació escolar, professional i formació per a la inserció laboral.  
e) Necessitats i propostes de formació del professorat.  
3. El cicle final del grau mitjà o nivell II inclou el mòdul propi de la Comunitat Valenciana d'Anglés Tècnic per a grau mitjà.  
4. El cicle de grau superior o nivell III inclou el mòdul propi de la Comunitat Valenciana d'Anglés Tècnic per a grau superior.  
  
Article 3. Duració dels ensenyaments   
1. El bloc comú corresponent als ensenyaments esportius de grau mitjà tindrà una duració de 220 hores, repartides de la manera següent:  
  
a) 60 hores corresponents al cicle inicial del grau mitjà o nivell I.  
b) 160 hores corresponents a cicle final del grau mitjà o nivell II.   
2. El bloc comú del cicle del grau superior o nivell III tindrà una duració de 200 hores.  
3. Els mòduls del bloc comú dels diferents cicles d'ensenyament esportiu, quan s'oferisquen en règim presencial, s'ajustaran a la distribució horària i la seqüenciació determinades en l'annex IV de la present ordre, i també a l'assignació de crèdits ECTS per als mòduls del cicle de grau superior.  
  
Article 4. Autorització de centres  
El bloc comú dels ensenyaments esportius de règim especial, regulat en aquesta ordre, s'impartirà en els centres públics i en els centres autoritzats per la conselleria competent en matèria d'educació de la Comunitat Valenciana, d'acord amb el que disposen l'article 45 del Reial Decret 1363/2007, de 24 d'octubre, i l'article 25 de l'Ordre ECD/158/2014, de 5 de febrer.   
  
Article 5. Avaluació i accés   
1. L'aprenentatge de l'alumnat serà avaluat de conformitat amb el que estableixen el capítol III de l'Ordre ECD/158/2014, de 5 de febrer, el capítol IV del Reial Decret 1363/2007, de 24 d'octubre, i el capítol V del Decret 132/2012, de 31 d'agost, del Consell, pel qual es regulen els ensenyaments esportius de règim especial a la Comunitat Valenciana, i també amb el que assenyalen sobre aquest tema els diferents reials decrets derivats de la Llei Orgànica 2/2006, de 3 de maig, d'educació, que estableixen els títols de tècnic esportiu i de tècnic esportiu superior i fixen els ensenyaments mínims i els requisits d'accés de les diferents modalitats esportives.  
2. A més, quant a l'avaluació, se seguiran les normes que expressament dicte la conselleria competent en matèria d'educació. Igualment, caldrà ajustar-se al que estableix l'article 64 de la Llei Orgànica 2/2006, de 3 de maig, d'educació, i a les condicions que fixa la disposició addicional trentena sisena del text consolidat de la Llei Orgànica 2/2006, de 3 de maig, d'educació.  
  
Article 6. Requisits de titulació del professorat   
1. A l'efecte dels requisits que ha de reunir el professorat per a exercir la docència dels ensenyaments del bloc comú, caldrà ajustar-se al que disposa l'article 49.1.a del Reial Decret 1363/2007, de 24 d'octubre, que estableix que per a exercir la docència dels mòduls d'aquest bloc comú es requereix estar en possessió del títol de llicenciatura, enginyeria, arquitectura o títol de grau corresponent, o les titulacions que, a l'efecte d'aquesta docència, es declaren equivalents, juntament amb la formació pedagògica i didàctica conforme a la normativa que desplega l'article 100 de la Llei Orgànica 2/2006, de 3 de maig, d'educació.  
  
Aquests requisits es troben recollits respectivament per al cicle inicial i final, així com per al cicle superior, en els annexos V, VI i VII de la present ordre.   
2. Els mòduls propis de la Comunitat Valenciana Anglés Tècnic per a grau mitjà i Anglés Tècnic per a grau superior seran impartits en els centres autoritzats per qui acredite el títol de llicenciatura o grau en Filologia Anglesa o els que hagen sigut declarats equivalents i homologats a l'efecte de docència. En el cas de centres educatius públics, aquests mòduls seran impartits per catedràtics o professorat d'Ensenyament Secundari de l'especialitat d'Anglés.  
  
Article 7. Docència en anglés alternativa al mòdul d'Anglés Tècnic  
1. Amb la finalitat que l'alumnat conega la llengua anglesa en els seus vessants oral i escrita, que li permeta resoldre situacions que impliquen la producció i comprensió de textos, es podran impartir mòduls en anglés de manera integrada i de forma voluntària pel professorat amb atribució docent en els mateixos que, a més, posseïsca l'habilitació lingüística en anglés d'acord amb la normativa aplicable a la Comunitat Valenciana, substituint el mòdul d'Anglés Tècnic. A fi de garantir que l'ensenyament en anglés s'impartisca en els dos cicles de forma continuada, es triaran com a mínim dos mòduls, de 25 hores o més cadascú, d'entre els que componen la totalitat de cada cicle del bloc comú.  
  
2. Com a conseqüència de la major complexitat que suposa la transmissió i recepció d'ensenyaments en una llengua diferent a la materna, els mòduls impartits en llengua anglesa incrementaran la seua càrrega horària lectiva de manera proporcional al nombre d'hores del mòdul d'Anglés Tècnic, garantint el total d'hores del bloc comú. A més, s'atendrà al que estableix la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià i els seus desenvolupaments normatius.  
  
Article 8. Ràtio professorat/alumnat   
D'acord amb el que disposa l'article 40 del Decret 132/2012, de 31 d'agost, del Consell, pel qual es regulen els ensenyaments esportius de règim especial a la Comunitat Valenciana, per a impartir els mòduls del bloc comú, la relació de professorat/alumnat serà com a màxim d'1/30 en règim presencial, i un màxim d'1/45 en semipresencial o a distància.  
  
  
Article 9. Formació semipresencial o a distància   
1. Els ensenyaments del bloc comú regulats en aquesta ordre podran ser impartits en règim de formació semipresencial o a distància conforme a l'article 18.1 del Decret 132/2012, de 31 d'agost, del Consell, i l'Ordre ECD/499/2015, de 16 de març, per la qual es regula el règim d'ensenyament a distància dels ensenyaments esportius de règim especial, en l'àmbit de gestió del Ministeri d'Educació, Cultura i Esport.  
  
2. Per a aquesta modalitat a distància es tindran en compte les següents orientacions:  
a) Utilitzar imatges que puguen servir d'exemple d'una correcta adaptació dels continguts a les característiques de l'alumnat i als objectius que es persegueixen en cada etapa de la formació esportiva.   
b) Generar materials que servisquen de base per a cadascun dels temes que componen el programa, amb activitats de recapitulació que garantisquen la comprensió dels continguts.   
c) Plantejar supòsits pràctics que obliguen l'alumnat a integrar els coneixements rebuts amb la finalitat de resoldre les necessitats dels esportistes.  
d) Donar suport a la docència a distància amb una plataforma virtual que suporte el procés d'ensenyament i d'aprenentatge i l'enriquisca, a més de generar activitats en línia de caràcter interactiu (fòrums o xats, entre altres) que contraresten les limitacions derivades de la falta de relació interpersonal.  
e) Establir tutories individuals i col·lectives per a garantir un seguiment correcte dels aprenentatges i per a possibilitar la realització d'activitats presencials en aquells resultats d'aprenentatge que així ho aconsellen.   
f) Els centres disposaran dels mitjans didàctics específics per al desenvolupament d'aquests ensenyaments.   
  
Article 10. Certificats acadèmics   
1. El certificat acadèmic del bloc comú de les formacions esportives regulades per l'Ordre ECD/158/2014, de 5 de febrer, tindrà els efectes que té el certificat acadèmic oficial establit en l'article 15 del Reial Decret 1363/2007, de 24 d'octubre, per als ensenyaments esportius de règim especial. El certificat acadèmic oficial serà fidel reflex de l'expedient de l'alumna o alumne, i tindrà caràcter bàsic per a la mobilitat d'aquest.  
2. En el cas que l'alumnat haja cursat els ensenyaments en un centre públic, aquest certificat serà expedit, prèvia sol·licitud realitzada per la persona interessada, per la secretaria d'aquest centre, i comptarà amb el vistiplau de la direcció.   
3. En el cas que l'alumnat haja cursat els ensenyaments en un centre autoritzat, el certificat serà emés pel centre públic de titularitat de la conselleria competent en matèria d'educació al qual estiga adscrit. Per a això, els centres autoritzats remetran als respectius centres públics d'adscripció les còpies autenticades de l'expedient i de les actes finals, juntament amb les sol·licituds d'expedició del certificat acadèmic del bloc comú formulades per l'alumnat.  
4. El model i el contingut del certificat acadèmic del bloc comú, s'expedirà en un imprés oficial normalitzat. Aquest model està recollit en l'annex IX de la present ordre.  
  
DISPOSICIONS ADDICIONALS  
  
Primera. Incidència pressupostària  
La implementació i el posterior desplegament d'aquesta ordre no podran tindre cap incidència en la dotació de tots i cadascun dels capítols de despesa assignats en la conselleria competent en matèria d'educació, i en tot cas s'hauràn d'atendre amb els mitjans personals i materials de la conselleria competent per raó de la matèria.  
  
  
Segona. Escola de l'Esport de la Generalitat  
L'Escola de l'Esport de la Generalitat, de conformitat amb la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, que en el seu article 51, apartat 2, detalla les funcions d'aquesta, implementarà allò que regula la present ordre i vetlarà pel seu compliment, respecte d'aquelles activitats de formació esportiva que la normativa vigent i conselleria competent en matèria d'educació li hagen autoritzat impartir.  
  
  
DISPOSICIÓ TRANSITÒRIA  
  
Única. Activitats de formació esportiva en període transitori  
S'estableix un període transitori d'un any, des de l'entrada en vigor d'aquesta ordre, perquè les entitats autoritzades per a impartir les activitats de formació esportiva a les quals es refereix la disposició transitòria primera del Reial Decret 1363/2007, de 24 d'octubre, s'adapten als mòduls i càrrega lectiva dels ensenyaments previstos en aquesta ordre.  
  
  
DISPOSICIÓ DEROGATÒRIA   
  
Única. Derogació normativa   
Queden derogades totes les disposicions del mateix rang o d'un rang inferior que s'oposen al que disposa aquesta ordre.   
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.   
  
València, 16 de desembre de 2019  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI